Her er 23 forbudte websteder, du ikke må se

23 nye websteder er føjet til den DNS-spærring, som forhindrer danskerne i at besøge visse udenlandske internetkasinoer og fildelingstjenester. Glidebane mod netcensur, siger interesseorganisation.

Det danske filter mod uønskede hjemmesider havde kraftigt vokseværk i 2012. Hele 23 nye hjemmesider blev tilføjet til den DNS-blokering, som de fleste danske internetudbydere har forpligtiget sig til at følge. Det fremgår af en opgørelse fra Teleindustrien.

Langt flertallet af de nye blokeringer er internetkasinoer som følge af en beslutning om at benytte DNS-blokering mod udenlandske internetkasinoer, som ikke følger de danske regler.

Internetkasinoerne udgør således 20 ud af de 27 hjemmesider, som er opgjort på listen. Listen er dog ikke komplet, da den ikke omfatter de hjemmesider, der blokeres som en del af det danske filter mod børneporno.

DNS-filteret er derudover bedst kendt for at have spærret for fildelingstjenester som allofmp3.com og thepiratebay.org, og i 2012 har de fået selskab af blandt andre grooveshark.com.

Interesseorganisationen Dansk IT betegner udviklingen som et bevis for, at staten bevæger sig ud på en glidebane mod netcensur. Organisationen hæfter sig blandt andet ved, at der ikke er klarhed over, hvornår en blokering skal tages op til fornyet vurdering, hvis indholdet ændrer sig.